**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax.: (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

 ***2023. november 27-i soros, nyílt képviselő-testületi üléséről***

*A jegyzőkönyv 165-176-ig számozott oldalt tartalmaz.*

**J E G Y Z Ő K Ö N Y V**

Készült: 2023. november 27-én Kerecsend Község Önkormányzata Képviselő-testületének soros, nyílt képviselő-testületi ülésén (Kerecsend, Fő u. 55., 17:00 óra)

***Jelen vannak:***

 Forgácsné Román Rita alpolgármester

 dr. Szász Kata jegyző

Fónad István képviselő

Nagy Ferenc képviselő

Burai József képviselő

Prokaj Milán képviselő

Schönberger Csaba Jakob NNÖ-elnök

Kőrösi Csaba KPE elnök

Tóthné Csóka Viktória Igazgatási Előadó

Kocsmár István mezőőr

Békési Eszter jegyzőkönyvvezető

1 fő helyi lakos

**Az ülésen elfogadott rendeletek:**

|  |  |
| --- | --- |
| 13/2023. (XI.27.) önkormányzati rendelete  | Kerecsend Község Önkormányzata Képviselő-testületének13/2023. (XI.27.) önkormányzati rendelete a szociális célú tűzifa támogatásról |

**Az ülésen elfogadott döntések:**

|  |  |
| --- | --- |
| 79/2023. (XI.27.) határozat | Kerecsend HVB tagok határozat |
| 80/2023. (XI.27.) határozat | HEP 2023 évi felülvizsgálat határozat |
| 81/2023. (XI.27.) határozat | Folyószámlahitel határozat 2024. |
| 82/2023. (XI.27.) határozat | Belső ellenőrzés 2023 határozat |
| 83/2023. (XI.27.) határozat | Belső ellenőrzési terv 2024 határozat |

*NAPIREND*

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. Beszámoló a közbiztonság helyzetéről Kerecsenden

Előadó: rendőrségi körzeti megbízott

Meghívott: Eger Város Rendőrkapitánya

1. Tájékoztató a mezőőri szolgálat tevékenységéről

előadó: Sári László polgármester

1. Tájékoztató a 2022/2023. évi közfoglalkoztatási programok megvalósításáról és a következő évi tervekről

előadó: Sári László polgármester

1. Helyi Választási Bizottság tagjainak megválasztása

előadó: dr. Szász Kata HVI vezető

1. Helyi Esélyegyenlőségi Program 2023. évi felülvizsgálata

előadó: dr. Szász Kata jegyző

1. Kerecsend Község Önkormányzata Képviselő-testületének a szociális célú tűzifa támogatásról szóló rendelete javaslat

előadó: dr. Szász Kata jegyző

1. Egyebek

**Forgácsné Román Rita alpolgármester**

Tisztelettel köszöntök mindenkit. Polgármester úr távollétében engem kért meg, hogy vezessem a mai soros testületi ülést. Megállapítom, hogy polgármester úr és Suha József távollétében is határozatképesek vagyunk. Kérdezem, hogy megkapta-e mindenki a meghívót? Azt az információt kaptam, hogy főkapitány úrék nem tudnak jelen lenni a mai ülésen és a következő, december 18-i soros testületi ülésre kerülne át az ő beszámolójuk. Ugyanez a mezőőri szolgálat tevékenységéről is, illetve polgármester úr beszámolója is. Így az 1-2-3 napirendi pontot december 18-án tárgyalnánk. Aki ezzel egyet ért kérem, szavazzon!

A képviselő-testület egyhangúlag elfogadta az ülés napirendjét.

**1. napirendi pont**

**Forgácsné Román Rita alpolgármester**

A közfoglalkoztatásról szóló beszámolót tárgyaljuk. A kiküldött írásos anyaggal kapcsolatban van-e valakinek kérdése, észrevétele? Amennyiben nincs, akkor kérem a tájékoztató elfogadását!

**2. napirendi pont**

**Forgácsné Román Rita alpolgármester**

A HVB tagok megválasztásával kapcsolatban átadnám a szót jegyző kisasszonynak.

**dr. Szász Kata jegyző**

A jövő évi helyhatósági választásokkal kapcsolatosan már vannak teendők, jelenleg a legfontosabb teendőnk a helyi választási bizottság megválasztása, melyet november 30-ig kell elfogadnia a képviselő-testületnek. Megkerestem a korábban regnáló helyi választási bizottság tagjait. Az elnök és az elnök-helyettes lemondott a tisztségéről, azonban a két póttag vállalta a tagságot, Erdélyi-Orencsák Szidónia és Erősné Nagy Csilla. Szükség van még 2 póttagra, így rájuk tennék javaslatot, Tresóné Veres Eszter és Hágenné Knoll Erika. Mindkét fő vállalta a tagságot. Ezzel kapcsolatban van-e kérdés, észrevétel?

**Forgácsné Román Rita alpolgármester**

Én mindenképp támogatom, személyesen ismerjük őket, többször bizonyították rátermettségüket. Aki egyet ért az előterjesztéssel kérem szavazzon.

*A képviselő testület egyhangú szavazással (öt igen szavazattal) az alábbi határozatot fogadta el:*

 **79/2023. (XI.27.) határozat**

Kerecsend Község Önkormányzatának Képviselő-testülete a helyi választási iroda vezetőjének javaslata alapján az alábbi személyeket települési szinten választási bizottsági tagoknak megválasztotta:

* Bodnárné Szilágyi Nikoletta Kerecsend, Gárdonyi utca 52.
* Erdélyi-Orencsák Szidónia Kerecsend, Bereksor utca 14.
* Erősné Nagy Csilla Kerecsend, Füzesabonyi út 37.
* Tresóné Veres Eszter Kerecsend, Demjéni út 7.
* Hágenné Knoll Erika Kerecsend, Demjéni út 18.

Felelős: dr. Szász Kata HVI vezető

Határidő: november 30.

**3. napirendi pont**

**Forgácsné Román Rita alpolgármester**

A Helyi Esélyegyenlőségi Program 2023. évi felülvizsgálatával kapcsolatban átadnám a szót jegyző kisasszonynak.

**dr. Szász Kata jegyző**

Bizonyára emlékeznek a képviselők, hogy tavalyi év augusztusában szintén tárgyalva volt a HEP, akkor a 2021. év került felülvizsgálatra. Megkaptam az új táblázatokat, ezzel frissítve lett a program, intézkedési terveket nem módosítottam, csak adatok szempontjából került frissítésre. Legközelebb 2025. évben kerül majd újra tárgyalásra, akkor már minden bizonnyal új struktúra szerint kell majd elkészíteni. Én az idei évben a HEP referensi képzést is elvégeztem.

**Forgácsné Román Rita alpolgármester**

Kérdés, észrevétel van-e ezzel kapcsolatban? Amennyiben nincs, kérem szavazzunk! Aki elfogadja a HEP 2023-as felülvizsgálatát, tegye fel a kezét.

*A képviselő testület egyhangú szavazással (öt igen szavazattal) az alábbi határozatot fogadta el:*

 **80/2023. (XI.27.) határozat**

Kerecsend Község Önkormányzatának Képviselő-testülete megtárgyalta és elfogadta a Helyi Esélyegyenlőségi Programot és Intézkedési Tervet és az előterjesztéssel egyezően elfogadta azt.

Felelős: dr. Szász Kata jegyző

Határidő: november 30.

**4. napirendi pont**

**Forgácsné Román Rita alpolgármester**

Következő pontunk a szociális célú tűzifa rendelet javaslat tárgyalása. Átadnám a szót jegyző kisasszonynak.

**dr. Szász Kata jegyző**

Ki is van emelve, ebben az évben 294 erdei m3 keménylombú tűzifa beszerzését tette lehetővé a pályázat. A rendelet szövege nagyobbrészt megegyezik a tavalyi rendelet szövegével. Egy módosítás került be, hogy a rendkívüli élethelyzetben lévők esetében csak a 70 éven felüliek kerültek bele, a tűzifa mennyiségére való tekintettel. Az igazgatási előadókkal átnéztük, hogy kik azok, akik lakhatási támogatásban és rendszeres gyermekvédelmi kedvezményben részesülnek, ők azok, akiknek automatikusan szállításra kerül a tűzifa. Ez a tavalyi évvel egyező módon kerül megállapításra, hogy nem ingatlanonként, hanem háztartásonként. Ez 211 fő, így 83 m3 maradt szabadon. Ezt követően megnéztük a lakosság összetételét, és kb ennyi 70 év feletti idős van, illetve kiválogattuk azokat, ahol háztartásonként ez több főt is érintene. A határidő 2023.12.12. napja lesz, és a holnapi vagy holnaputáni napon, minden olyan személy, aki 70 év felett jogosult a kérelem beadására, hozzájuk kiküldésre kerül a kérelem. A rendelet szövegébe belekerült, hogy kapacitás hiányában a fát csak az ingatlan elé tudjuk elhelyezni. A kérelmek elbírására a következő testületi ülésen, zárt ülés formájában kerülne elbírálásra. Legkésőbb január 17.-ig megkapják a 70 év felettiek is a tűzifát, mivel a határozatok elkészítése is jelentős időt vesz igénybe és két ünnep közt a hivatali dolgozókat nem szeretnénk ezzel terhelni. Azok, akik automatikusan jogosultak, természetesen hamarabb megkapják a tűzifát.

**Nagy Ferenc képviselő**

Annyit szeretnék hozzáfűzni, hogy nem értek egyet azzal, hogy csak a 70 év felettiek adhatják be, ez minden évben úgy volt, hogy a tartós betegek is beadhatták. Tudom, hogy kevés a fa, akkor kapjanak fél m3-t, volt már ilyen. Ebből nagy balhé lesz. Nyilván kapjanak a 70 év felettiek, én is azon vagyok legyenek kiértesítve, de azzal, hogy a tartós betegek ne adhassanak be kérelmet azzal nem értek egyet. A másik dolog, hogy régen itt van a fa, hamarabb is el lehetett volna kezdeni, mert itt a rengeteg munka, itt vannak az adventi gyertyagyújtások is minden hétvégén, falevél is van még, amit el kell szállítani, nem tudom decemberben végzünk-e a lakhatási-gyermekvédelmisekkel. Pláne, hogy 1 autó van, én is –nem akarok magamról beszélni – beteg voltam, történhet bármi, hát nem tudom, hogy lesz. Ennyit szerettem volna.

**dr. Szász Kata jegyző**

Nekünk február 15-ig kell kihordanunk a fát. Polgármester úr javaslata volt, hogy a 70 éven felüliek kapjanak most kérelmet. A tartós betegekkel kapcsolatban az volt a probléma, hogy bekerült a rendelet szövegébe, hogy igazolással kell bizonyítani és ambuláns laptól kezdve minden bekerült a hivatalba.

**Nagy Ferenc képviselő**

Megértem, persze. De tavaly megkapták?

**dr. Szász Kata jegyző**

Igen. De most annyira kevés a fa, hogy ezzel a 83 m3-rel is úgy számolunk, ha mindenki beadja akkor 3 m3-rel több lesz, de természetesen, ha nem mindenki adja be, akkor a fennmaradó mennyiség polgármesteri és képviselői javaslatra zárt ülésen kiosztásra kerülhet. Polgármester úrtól azt a tájékoztatást kaptam még, hogy raklapok is kerülnek kiosztásra tüzelőanyagként, illetve a Világítani Fogok Egyesület is oszt tűzifát. Nyilván az nem az önkormányzat, de igyekszünk a szükségben lévő emberekhez eljuttatni a tűzifát.

**Forgácsné Román Rita alpolgármester**

Ezzel kapcsolatban van-e még kérdés vagy észrevétel? Amennyiben nincs, akkor névszerinti szavazást kérek.

Forgácsné Román Rita igen

Fónad István igen

Prokaj Milán igen

Burai József igen

Nagy Ferenc nem

*A képviselő testület egyhangú név szerinti szavazással (öt igen szavazattal) az alábbi rendeletet fogadta el:*

**Kerecsend Község Önkormányzata Képviselő-testületének**

**13/2023. (XI.27.) önkormányzati rendelete**

**a szociális célú tűzifa támogatásról**

**5. napirendi pont**

**Forgácsné Román Rita alpolgármester**

Egyebek napirendi pontban jegyző kisasszonynak lenne három előterjesztése, átadnám neki a szót, majd a többi képviselőnek.

**dr. Szász Kata jegyző**

Az első előterjesztés a 2024. évi hitelkérelem benyújtásához szükséges határozat javaslat lenne, amely kiküldésre is került. Ez a hitelkérelem minden évben benyújtásra kerül, a gazdálkodás megfelelő működése miatt. Most a bankváltás miatt az MBH lehetővé tette, hogy hamarabb beadhatjuk a kérelmet és tájékoztatásuk szerint, akár már januárban megérkezhet a rendelkezésre álló hitelkeret, amely egy 20 millió Ft-os keret.

**Fónad István képviselő**

Az OTP-s az lezárásra került?

**dr. Szász Kata jegyző**

Igen, az lezárásra került. A mostani, amit az MBH-tól megkaptunk az december 31-ig szól. Ez a határozati javaslat már a 2024. évre szól, csak már most lehetővé teszik, hogy benyújtsuk a kérelmet.

**Forgácsné Román Rita alpolgármester**

Amennyiben nincs más kérdés, kérem szavazzunk. Aki elfogadja a határozat javaslatot, tegye fel a kezét.

*A képviselő testület egyhangú szavazással (öt igen szavazattal) az alábbi határozatot fogadta el:*

 **81/2023. (XI.27.) határozat**

Kerecsend Község Önkormányzatának Képviselő-testülete az Önkormányzat 2024. évi gazdálkodásának biztonsága érdekében a pénzügyi lehetőségek függvényében maximális 20.000 e Ft folyószámlahitel-keret megnyitását kezdeményezi az Önkormányzat számlavezető pénzintézeténél, az MBH Bank Nyrt.-nél.

A hitel tervezett futamideje: 2024. december 20.-ig.

A Képviselő-testület a hitel biztosítékaként az MBH Bank Nyrt részére felajánlja az Önkormányzat központi költségvetéséből származó bevételeit, valamint adójellegű önkormányzati bevételeit.

A Képviselő-testület kötelezettséget vállal a hitel és járulékainak visszafizetésére, a költségvetésbe való betervezésére, továbbá a hitel fedezeteként felajánlja az Önkormányzat tulajdonában lévő, Kerecsend, Bereksori u. 3. sz. alatti, 239/1 hrsz-ú „TSz-tanácskozó” ingatlant.

Felelős: Sári László polgármester

Határidő: december 30.

**dr. Szász Kata jegyző**

A következő előterjesztés a belső ellenőri jelentés lenne, mely kiküldésre is került a képviselők részére. Idei évben új belső ellenőrünk lett és számára feladatként a házi pénztár ellenőrzését tűztem ki feladatként, amit a képviselő-testület is határozatban elfogadott. Az hivatal és az önkormányzat pénztárát nézte át, valamint belenézett az intézményi és a nemzetiségi pénztárakba is. Ezek nem kerültek bele a jelentésbe, ezek majd ismertetésre kerülnek az intézményi és a nemzetiségi vezetőkkel. Kettő ellenőri napon volt jelen, ahol átnézte egy tavaszi és egy őszi hónap pénztári dokumentációját.

**Forgácsné Román Rita alpolgármester**

Én örülök, hogy megtörtént ez az ellenőrzés, rávilágított olyan szabályzatok aktualizálása, amelyek időszerűek. Alapos munkát végzett a belső ellenőr. Kérdés, észrevétel van-e ezzel kapcsolatban? Amennyiben nincs, kérem szavazzunk. Aki elfogadja a belső ellenőri jelentést tegye fel a kezét.

*A képviselő testület egyhangú szavazással (öt igen szavazattal) az alábbi határozatot fogadta el:*

 **82/2023. (XI.27.) határozata**

Kerecsend Község Önkormányzatának Képviselő-testülete megtárgyalta a 2023. évi belső ellenőrzésről szóló beszámolót és elfogadta azt.

Felelős: dr. Szász Kata jegyző

Határidő: 2024.12.20.

**dr. Szász Kata jegyző**

Utolsó előterjesztésként a jövő évi belső ellenőrzési tervet szeretném előterjeszteni, amely szintén kiküldésre. Az idei ellenőrzés gazdálkodási célú volt, ezért én úgy gondoltam, hogy legyen a jövő év szociális célú. Idei évben a kormányhivatal ellenőrizte a családsegítő és gyermekvédelem, viszont ellátás szempontjából nem pedig az adminisztráció szempontjából. Így a jövő évben ennek a két területnek az ellenőrzésére kerülne sor, melyek a kormányhivatali ellenőrzés nem érintett. Valakinek ezzel kapcsolatban van-e javaslata?

**Forgácsné Román Rita alpolgármester**

Amennyiben nincs, kérem, aki elfogadja a jövő évi belső ellenőrzési tervet, tegye fel a kezét!

*A képviselő testület egyhangú szavazással (öt igen szavazattal) az alábbi határozatot fogadta el:*

 **83/2023. (XI.27.) határozata**

Kerecsend Község Önkormányzatának Képviselő-testülete megtárgyalta a 2024. évi belső ellenőrzésről szóló tervet és elfogadta azt.

Felelős: dr. Szász Kata jegyző

Határidő: 2024.12.20.

**Forgácsné Román Rita alpolgármester**

Egyebekben van-e valakinek kérdése, észrevétele?

**Prokaj Milán képviselő**

Tisztelettel köszöntök én is mindenkit. Nagyon sajnálom, hogy a felsorolt napirendek elmaradtak, mikor a településen olyan helyzetben van, amilyenben.

**dr. Szász Kata jegyző**

Szeretnék egy rövid magyarázattal kiegészíteni az elnapolt napirendeket. Múlt héten érkezett a tájékoztatás a kapitányságvezető részéről, hogy nem tudják elkészíteni a beszámolót, mert Eger környékén az összes település most kérte meg a beszámolót és csak december elejére tudják elkészíteni.

**Prokaj Milán képviselő**

Értem, sajnálom, hogy polgármester úr nincs itt, de van olyan, ami nem várhat december 18-ig, ez pedig a kamerarendszerrel kapcsolatos dolgok. Információm szerint jelenleg is úgy áll a helyzet, hogy 20 kamerából kb. 3 működik. Nem tudom helyesek-e az információim? Én 10 éve ülök itt, és nem emlékszem egy olyan hónapra, mikor a kamerarendszer teljes egészében működött volna. Polgármester úr állandóan azt mondja, hogy kamerarendszert kell fejleszteni. Úgy gondolom a meglévőt kellene normálisan működtetni. Milyen előrelépést várunk el Kerecsend közbiztonságától, ha a saját kameráinkat képtelenek vagyunk normálisan működtetni? Arról nem is beszélve, hogy kb. 2 hónapig működött, hogy a polgárőrség vizsgázott tagjai hozzáfértek bizonyos kamerákhoz. Már ez sem működik. Azt várjuk a polgárőrségektől, hogy hatékonyan végezzék a munkájukat, az önkormányzat ehhez nem biztosítja a megfelelő körülményeket. A tudatmódosító szerek – nem nevezem drognak, mert állítólag ezek nem azok – használóinak és terjesztőinek a felméréséhez, nagyban hozzájárulhatnának ezek a kamerák. Innen kérem polgármester urat, hogy ezek a kamerák mielőbb legyenek szervizelve és működjenek és ne folyamatos kifogások legyenek. Köszönöm.

**Forgácsné Román Rita alpolgármester**

Én ebben a kérdésben nem vagyok kompetens, de engem is felháborít az, hogy 20 kamerából 3 működik és a vizsgázott polgárőrök – mindkét oldalról – nem férnek hozzá, pedig ez mindannyiunk érdeke lenne, hogy ezeken a felvételeken láthatóak legyenek az esetleges bűnelkövetők is.

**Prokaj Milán képviselő**

A működő kameráknál legalább az a minimális karbantartás meglegyen, hogy a lencsék legyenek megtisztítva, mert porosak, pókhálósak. Nem is értem mit várunk. Beszélhetünk itt éjszakai kommandózásról – állítólag polgármester úr azt csinálja egész éjjel - de mérhető eredményekre van szükség.

**Nagy Ferenc képviselő**

Én is szóvá tettem, hogy néhány kamera látszik csak. Azt a választ kaptam, hogy mivel napelemmel működnek, így sötétben egyáltalán nem működnek. Ezzel egyet értek, hogy ami működik az is pókhálós, koszos.

**Prokaj Milán képviselő**

Én is e-mailen keresztül is többször jeleztem, nem történt előre lépés. Felmerült benne, hogy itt az is lehet cél –felsőbb körökben – hogy ne is lássunk semmit.

**Forgácsné Román Rita alpolgármester**

Ezt mindenképp minél hamarabb orvosolni kell. Közben kérdeztem jegyző kisasszonyt, hogy kik a fenntartói a kameráknak, részben az önkormányzat, részben a kivitelezők. Mindenképp mielőbb le kell ülni és tisztázni a dolgokat. Köszöntöm körünkben új mezőőrünket, gratulálok és jó munkát kívánok. Beszámolási kötelezettséged a következő alkalomra lenne, de ha szeretnél beszámolni eddigi tapasztalataidról akkor nagyon szívesen meghallgatunk.

**Kocsmár István mezőőr**

Én is kamerákkal kapcsolatban szeretnék pár szót szólni. Nem értem én sem miért csak három megy és hogy nem lehet hozzáférni a felvételekhez, mert azért ez nagy segítség lenne. Jó volna a körzeti rendőrökkel is többet találkozni, mert keveset látni őket a faluban. Egy hónap alatt kb. 3 alkalommal, ha találkoztam velük és inkább a nappali órákban, esti órákban egyszer sem.

**Forgácsné Román Rita alpolgármester**

Köszönöm az észrevételt.

**Kőrösi Csaba KPE elnök**

A kamerarendszerhez szeretnék hozzáfűzni. Van többfelé kapcsolatom a megyében és más megyékben is. Szerintem ez óvodás felfogás, hogy nem süt a nap. Ezek a kamerák már olyan modernek, hogy éjszaka is olyan felvételt készítenek, mintha nappali fények lennének. Van benne akkumulátor, az átkapcsol mikor a napfény megszűnik. A 13 kameránál arra kaptunk jogosultságot, hogy a pillanati képet le tudjuk ellenőrizni. 2023.06.08-tól 2023.09.28-ig működtek a kamerák, közel 100 rendszámot jegyeztünk fel, ezt szerettem volna átadni a körzeti megbízottnak. A buszmegállónál, coop-nál és az emlékműnél lévő kamerák hozzáférése a saját laptopomra lett letöltve és ez a hozzáférés megszűnt és ezt az alkalmazást le is töröltem, mert ne legyen rajta, ha önkéntesen szeretnénk tenni a településért, de a rendszer nem úgy áll hozzá. Láthatnánk sok dolgot pedig, a játszótéri rongálástól kezdve az italozásig mindent. Minek van akkor a két polgárőrség, ha „tiszta hülyének néznek bennünket”, hogy itt vannak a kamerák és nem férünk hozzá a felvételekhez. Olyan sincs, hogy az infra beletükröződik az autó rendszámába. Itt beállítási problémák vannak, illetve pókhálós és nem látunk semmit. Jeleztem én is minimum háromszor, és nem történt előrelépés. Meg lehet nézni a nagyboltnál a szemetelést, patak partján is, hiába mennek a közmunkások, szedhetnék a szemetet reggelig is, de a kamera besegíteni, hogy most lett összeszedve a szemét és már újra szemetes a terület. Vissza lehetne keresni és tenni valamilyen intézkedést. A másik dolog a velünk szembe lévő kis utca lezárásával kapcsolatban kérdezném jegyző kisasszonyt, hogy hol tart az ügy? Ami ott működik éjszakánként, az tarthatatlan.

**dr. Szász Kata jegyző**

Amikor ez először szóba került én összeállítottam egy kérelmet, múlt héten polgármester úr arról tájékoztatott, hogy a rendőrség partner ebben és be kell küldeni a kérelmet. Utána nézek hol tart ez az ügy.

**Kőrösi Csaba KPE elnök**

Kérném, hogy ennek minél hamarabb nézzen utána, mert ez tarthatatlan. Ott laknak kisgyerekesek, idős betegek is és ott egész éjszaka ajtócsapkodás megy, hozzák-viszik a drogot. Tudják, hogy a Váci út végén nem működik a kamera és kikerülik a kamerát. Voltam a rendőrséggel egy egész éjszakás szolgálatban és ezt tapasztaltuk. Én jeleztem polgármesternek, hogy ha az önkormányzat adna anyagot hozzá, mi ott azt a szakaszt megcsinálnánk, lezárnánk, hogy sorompó legyen.

**dr. Szász Kata jegyző**

Ezt a szakaszt az önkormányzat legfeljebb 30 napra tudja lezárni, vagy teljesen megszűntetni, de akkor teljes térkép és településrendezés módosításra lesz szükség. Ezért lett választva, hogy a rendőrség zárja le, mert ők tudnak huzamosabb ideig lezárni.

**Kőrösi Csaba KPE elnök**

Sürgetni kell ezt az ügyet. Arra ébredünk minden éjjel, hogy ugatnak a kutyák és hozzák-viszik a drogot. A rendőrség nem tesz semmit, a rendőrkapitány is úgy fogalmazott tavaly a testületi-ülésen, hogy nekik a nagy halak kellenek, magyarán szólva ne csináljunk semmit. Polgárőrként tehetetlenek vagyunk, azon túl, hogy felírjuk a rendszámokat. Még egy észrevételem, az átmenő forgalom. Tarthatatlan, ahogy ott a kamionok mennek. Többször is jeleztem polgármester úr felé, nem tudom jelzett-e a KPM felé. Az nem igaz, hogy az út vonalvezetése nem teszi indokolttá, hogy ott egy terelősziget legyen. Jöjjenek oda és tapasztalják meg, nézzek meg, hogy repednek a házak. Hiába mondta polgármester úr, hogy mérőpont van kijelölve a Demjéni út elején. Egy hónapban, jó, ha háromszor láttam ott mérőautót. Legyen akkor több kijelölve.

**Forgácsné Román Rita alpolgármester**

Sorban válaszolnék. Nekem nem volt arról tudomásom, hogy szeptember 28 óta nem működnek a kamerák. Az még, hogy esetleg 24 vagy 48 óráig nem működnek az még belefér, de az, hogy hetek-hónapok óta nem működnek a kamerák az felháborító, ezt minél hamarabb orvosolni kell. A lezárással kapcsolatban nekem az fogalmazódott meg, hogy ha az önkormányzat 30 napra lezárnánk, mennyi pozitív hozadéka lenne. Ha 30 nap után is fennállna, akkor kérjük a rendőrség segítségét. A terelőszigetekkel kapcsolatban Román István is többször jelezte és teljesen jogosan véleményem szerint is, mert ott az autók, buszok, kamionok közlekednek és az ingatlanok sérülnek, ezt is orvosolnunk kell valamilyen formában. A mérőautót én egyszer láttam, egy vasárnap délelőtti órákban.

**Prokaj Milán képviselő**

Ez a 30 nap összefüggésében 30 nap? Tehát ha letelik, indulhat újra? Mert akkor ez már rég megoldódhatott volna. Nem a rendőrségre kellene várni, pláne, ha fel is van ajánlva a segítség, akkor ezt minél hamarabb meg kell oldani.

**Kőrösi Csaba KPE elnök**

A kamerát pedig a Váci út végéről odahozni. Nagy Feri jól tudja, hogy a közmunkásokkal szedették össze a szemetet és azt a kamera alatt kellett odavinni, tehát azt látni kellett. Ki ellenőrzi ezt a kamerarendszert? Sűrűbben legyen ellenőrizve? Ez a kamerarendszer jól működik pl. Füzesabonyban is. Szerintem az sem telne nagy időbe, hogy naponta végig futni a rendszeren.

**dr. Szász Kata jegyző**

Én ilyen feladatokban nem igazán vagyok kompetens, rendészeti feladatokat elsődlegesen polgármester úr lát el. Tájékoztatásként annyit tudok mondani, hogy az önkormányzat informatikusa Román László kezeli ezeket a rendszereket, szokott jelezni, ha probléma van.

**Kőrösi Csaba KPE elnök**

Fizet ezért az önkormányzat, a karbantartásért?

**dr. Szász Kata jegyző**

Minimális összeget.

**Forgácsné Román Rita alpolgármester**

Lehet tudni ezek a szerződések mikor járnak le? Mert adott esetben akkor keresünk más vállalkozót, aki megfelelően látja el a feladatát.

**dr. Szász Kata jegyző**

Jelenleg nem tudom.

**Forgácsné Román Rita alpolgármester**

Kérdés, észrevétel van-e még?

**Román István**

Köszöntök mindenkit. Kamerarendszerhez szólnék, más oldalról közelíteném meg, pénzügyi részről. Amikor én képviselő voltam 2014-2019, akkor ez a rendszer 3-4 millió forintba kerültek, akkor sem működtek rendesen, azóta még többet helyezett ki az önkormányzat, azóta sem működik. Ezeknek működni kellene. Fel kellene szólítani a szolgáltatót, hogy működtessék rendesen, vagy keresni kell mást, aki működteti. Az meg valóban úgy van, hogy már olyan kamerarendszer, amely éjszaka infrával jó felvételeket készít. Köszönöm.

**Forgácsné Román Rita alpolgármester**

Mindenképp megnézzük a lehetőségeinket, mindannyiunk érdeke ez.

**Schönberger Csaba Jakob NNÖ elnök**

Elkészültek a fekvőrendőrök és aki a szociális ebédet hordja, többször mondta, hogy valamelyiken felhasal az autó. Előbb utóbb ez problémát fog okozni, a kivitelezés nem a legjobban lett megoldva. A másik dolog egy-két utcában, hogy esős időben két autó nem fér el egymás mellett. Voltak járdák, csak a UPC kiépítésekor eltűnt a járda és nagy a személyi forgalom is.

**Forgácsné Román Rita alpolgármester**

Köszönöm szépen.

**Prokaj Milán képviselő**

Fekvőrendőrös dologra szeretnék reagálni, mert volt pocskondiázás a közösségi médiában. Igen azon lehet vitatkozni, mennyire jó a kivitelezés én viszont úgy gondolom, hogy a kisebbik rossz, hogy kint vannak. Én több autóval kipróbáltam, különböző sebességgel. Én azt javasolnám mindenkinek, hogy próbálja meg rendeltetésszerűen használni. Azok az emberek, akik most panaszkodnak, fél évvel ezelőtt ők akartak aláírást gyűjteni, hogy legyen fekvőrendőr, mert száguldoznak és nem lehet a gyerekeket sem kiengedni. Arra kellene még kitalálni valamit, hogy ne lehessen kerülgetni őket. Azt is fel lehetne érni ésszel, hogy ezek nem azért vannak, hogy kerülgetni kell.

**Forgácsné Román Rita alpolgármester**

Én a fekvőrendőrök elkészülte után, kipróbáltam mindet személyautóval, és tényleg nem minden esetben megfelelő a kivitelezés, de egyet értek Prokaj képviselő úrral, hogy azért kértük, mert az utcai száguldozást meg kell fékezni. Az tény, hogy akinek a háza előtt van és többször át kell hajtania rajta az nem túl boldog, de nézzük azt az oldalát, hogy a száguldozást remélhetőleg visszafogja.

Amennyiben nincs további kérdés, köszönöm mindenkinek a részvételt és a hozzászólást, a mai ülést bezárom.

kmf.

 Forgácsné Román Rita dr. Szász Kata

 alpolgármester jegyző